ོད། །སྲིན་མོ་ཉེ་གནས་བརྒྱད་རྣམས་ཀྱང་། །དམ་རྫས་མཆོད་པ༴ ད་ཡང་བཅོལ་པའི༴ གུས་པའི་བུ་མོ་ཆེན་མོ་བརྒྱད །དམ་རྫས༴ ད་ཡང་༴ དུར་ཁྲོད་གྲུ་འདེབས་བཞི་རྣམས་ཀྱང་། །དམ་རྫས་༴ ད་ཡང་༴ མ་ཧཱ་ཀཱ་ལ་དྲག་རྩལ་ཅན། །ཚོགས་བདག་མགོན་པོ་འཁོར་དང་བཅས། །ཡང་དག་དོན་གྱི་སྲུང་མ་ཐུགས་དམ་ཅན། །སངས་རྒྱས་བསྟན་པ་བསྲུང་བར་ཞལ་བཞེས་པའི། །དཔལ་མགོན་ལེགས་ལྡན་ནག་པོ་བདུད་ཀྱི་རྗེ། །གསང་མཚན་རྡོ་རྗེ་རོ་ལངས་ཏེ། །ཉེ་གནས་ཀྲོ་ཏི་ཤྭ་རི་མ། །དམ་རྫས་མཆོད་པ་འདི་བཞེས་ལ། །བཅོལ་པའི་ཕྲིན་ལས་གྲུབ་པར་མཛོད། །འཁོར་གྱི་གནོད་སྦྱིན་སྡེ་བཞི་ཐུགས་དམ་ཅན། །ཀྲོ་ཏི་ཤྭ་རི་ཁྲོ་བོ་གིང་གི་ཚོགས། །ཡཀྴ་གནོད་སྦྱིན་དྲེགས་པའི་ཚོགས། །རཀྴ་སྲིན་པོ་རྔམ་པའི་ཚོགས། ཙིཏྟ་ཟ་བྱེད་མ་མོའི་ཚོགས། །དམ་རྫས༴ སངས་རྒྱས་བསྟན་པ་གཉེན་པོ་བསྲུངས། །བཀའ་བསྡོད་ལས་ཀྱི་བཤན་པ་གྱིང་། །ནག་པོ་གྲི་གུག་ཐོད་པ་འཛིན། །ཁྱོད་ནི་བཀའ་ཡི་ལས་མཁན་ཏེ། །དམ་ཉམས་དགྲ་བགེག་སྒྲོལ་བའི་གྱིང་། །དམ་རྫས༴ བསྟན་པའི་དགྲ་བགེགས་མྱུར་དུ་སྒྲོལ། །དཔལ་མགོན་ལེགས་ལྡན་ནག་པོ་འཁོར་དང་བཅས་པ་ལ། །དམ་རྫས་བདུད་རྩིའི་རྫས་མཆོད་འབུལ། །བླ་མེད་མཆོད་པ་དམ་པ་འདི་བཞེས་ལ། །བསྐང་ངོ་དགྲ་སྲོག་ཆོད་ལ་ཤོག །དམ་ཉམས་ལས་མཁན་དགྲ་བོ་འདི། །མ་ཐོགས་མྱུར་དུ་ཁུག་ལ་ཤོག །མགོ་དང་ཡན་ལག་བྲེག་ལ་ཤོག །སྙིང་དང་དབང་པོ་ཕྱུང་ལ་ཤོག །ལྔ་ཕུང་ཡན་ལག་རྡུལ་དུ་རློག །འདི་ལ་བྱང་ཆུབ་སེམས་མེད་ཀྱིས། །མ་ཐོགས་མྱུར་དུ་སྒྲོལ་ལ་ཤོག །སྔོན་ཚེ་ཁས་བླངས་དམ་ལས་ཁྱེད་མ་འདའ། །རྣལ་འབྱོར་བཅོལ་པའི་ཕྲིན་ལས་གྲུབ་པར་མཛོད། །ཨོཾ་བུར་ཀུར་མ་ཧཱ་ཀ་ལ་རཀྨོ་ཀྲོདྷི་ཤྭ་རི་ནག་མོ་ཏིང་ལམ་མ་མ་ཧཱ་མཾ་ས་ཁཱ་ཧི། རཀྟ་ཙིཏྟ །བ་སུ་ཏ། གོ་རོ་ཙ་ན་ཀེམ་ནི་རི་ཏི། ཀྲོ་ཏ་ག་ན། ཛྙཱ་ན། མ་ཧཱ་པཉྩ་ཨ་མྲྀ་ཏ་ཁ་ཁ། ཁཱ་ཧི་ཁཱ་ཧི། ཀྲོ་ཏ་ཛྭ་ལ་ས་མ་ཡ། མ་ཧཱ་མཾ་ས་འདྲེ། ཡཀྵ་ཛྭ་ལ། མ་ཧཱ་མཾ་ས༴ ཙིཏྟ་ཛྭ་ལ། མ་ཧཱ་མཾ་ས་དེ་ཝ་ཨ་ར་ཛྭ་ལ་ས་མ་ཡ། མ་ཧཱ་མཾ་ས༴ ཧཱུྃ། རྣལ་འབྱོར་ཡོངས་ཀྱི་དཔལ་མགོན་མཆོག །མ་ཧཱ་ཀ་ལ་མཐུ་རྩལ་ཅན། །རིག་འཛིན་ཡོངས་ཀྱི་སྲོག་ཤིང་ཡིན། །རྣལ་འབྱོར་ཡོངས་ཀྱི་བདུད་འདུལ་ཡིན། །དྲེགས་ཅན་ཡོངས་ཀྱི་དབང་ཕྱུག་ཡིན། །སྔགས་འཆང་ཡོངས་ཀྱི་དགྲ་བླ་ཡིན། །ཆོས་སྐྱོང་ཡོངས་ཀྱི་རྗེ་བོ་ཡིན། །དགྲ་བགེགས་ཡོངས་ཀྱི་གཤེད་མ་ཡིན། །བདག་གིས་བསྲུང་མར་མངའ་གསོལ་གྱི། །དམ་རྫས་མཆོད་པ་འདི་བཞེས་ལ། །བདག་ཅག་འཁོར་དང་བཅས་རྣམས་ལ། །གནོད་ཅིང་སྡང་སེམས་ལྡན་པ་འདི། །ནད་དང་མཚོན་གྱི་ཆར་ཕོབ་སོད། །བདུད་དང་སྲིན་པོའི་དམག་དྲངས་ལ། །རྩ་རྒྱུད་རྩད་ནས་རླག་པར་གྱིས། །བདག་གི་འཁོར་དང་ཆོས་ལ་སོགས། །ལོངས་སྤྱོད་ཟས་ནོར་ཁྱོད་ཀྱི་སྲུངས། །ཧོ་དཔལ་མགོན་པོ་ནག་པོ། རིག་འཛིན་གྱི་སྲོག་ཤིང་། རྣལ་འབྱོར་གྱི་བདུད་འདུལ། དྲེགས་ཅན་གྱི་དབང་ཕྱུག །སྔགས་འཆང་གི་དགྲ་ལྷ། ཆོས་སྐྱོང་གི་རྗེ་བོ། དགྲ་བགེགས་ཀྱི་གཤེད་མ། སྲིན་པོ་ནག་པོ་བྱའི་གཤོག་པ་ཅན་མཐིང་ནག་ཆེན་པོ་ཕྱག་ན་ཙན་དན་གྱི་བེང་ཆེན་ཐོགས་པ། བྱང་ཕྱོགས་གནོད་སྦྱིན་ཆེན་པོ་བརྒྱད་ཕྱི་ནས་འབྲང་ཞིང་། ལྷོ་ཕྱོགས་གཤིན་རྗེ་བརྒྱད་སྔོན་རོལ་ཞིང་སྣ་འདྲེན་པ། ཚོགས་ཆེན་པོ་བཞིའི་མངའ་བདག །མོན་པ་ཆེན་པོ་དང་མོན་མོའི་ཚོགས་ལ་དབང་བསྒྱུར་བ། ཁྱོད་ཀྱི་བཀའ་དང་བསྟན་པ་བསྲུང་བར་གྱིས་ཤིག །དེ་ནས་འཛབ་བྱས་ཏེ། ཧཱུྃ། ཐུགས་རྗེའི་མཐུ་སྟོབས་དགྲ་འཇོམས་སྐུ་ལྔ་པོ། །སངས་རྒྱས་ཀུན་གྱི་བཀའ་ཡི་ལས་མཁན་ཏེ། །དཔལ་མགོན་ལྗང་སྔོན་དྲག་པོ་གསལ་ཤིང་ཅན། །ཁྱོད་ཀྱི་བསྟན་པ་བཤིག་པ་བསྒྲལ་སླད་དུ། །གནས་འདིར་འདུག་ལ་བཀའ་ཡི་དམ་ཚིག་སྲུངས། །བསྒྲུབ་པའི་གྲོགས་ཀྱི་དགྲ་ལ་རྟགས་ཆེན་ཕྱུང་། །ཨོཾ་བུར་ཀུར་མ་ཧཱ་པདྨ་ཀྲོ་ཏི་ཤྭ་རི་རྔེ་བུར་ཕྱི་གེ་བི་མ་ན་སེ་ཨེ་ཨོ་ཤྭ་མོ་ཀྲོ་དྷ་ཧཱུྃ་ཧཱུྃ་ཧཱུྃ་ཕཊ་ཕཊ་ཕཊ་སྭཱ་ཧཱ། ཨོཾ་བུར་ཀུར་མ་ཨ་པྲ་ན་བུར་ཙི་ཀི་ཙི་མ་ན་སྱ་ཁ་ཤྭ་མོ་ཀྲོདྷ་ཧཱུྃ་ཧཱུྃ་ཕཊ་ཕཊཿ ཨོཾ་བུར་ཀུར་ཨི་ཙི་ཀི་ཙི་ཨུ་ཙུཏྨ་ཀྲོ་དྷ་ཧཱུྃ་ཕཊཿ ཨོཾ་བུར་ཀུར་ཏི་ཕཊ་སརྦ་སིདྷི་ཕཊཿ དྲག་པོ་སྐུ་ལྔ་རྒྱལ་བའི་བཀའ་སྡོད་མཆོག །ཡེ་ཤེས་ལྔ་ལྡན་རྒྱལ་བ་རིགས་ལྔའི་འཁོར། །འཕྲིན་ལས་བདུད་འདུལ་དགྲ་བགེགས་ཀུན་གྱི་གཤེད། །གནས་འདི་ཚུར་སྤྱོན་གནས་འདིར་ཕྲིན་ལས་མཛོད། །ས་མ་ཡ་ཛཿཛཿ ཀཱ་ཡ་ཝཱ་ཀ་ཙིཏྟ་སིདྡྷི་ཧཱུྃ། དཔལ་མགོན་ཡབ་ཡུམ་འཁོར་དང་བཅས་པ་ལ། །བསྙེན་བསྒྲུབ་ཚུལ་བཞིན་དུ་ཕུལ་བས། །བདག་ཅག་རྡོ་རྗེ་སློབ་དཔོན་མཆེད་དང་ལྕམ་དྲལ་རྣམས་ལ། འཆི་མེད་ཚེ། བརྗོད་མེད་ཆོས། ལོངས་སྤྱོད་ནོར། རིགས་རྒྱུད་སྲས། དྲག་པོ་མཐུ། མཆོག་དང་ཐུན་མོང་གི་དངོས་གྲུབ་ཐམས་ཅད། དུས་དང་ལས་ལ་མ་སྟོས་པར་དུས་ད་ལྟ་ཉིད་དུ་ཐོབ་པར་སྩལ་དུ་གསོལ། བྷྱོ། ཉི་མ་ལྷོ་ནུབ་ཡ་གི་ན། །སྲིན་ཡུལ་པུ་ར་ནག་པོའི་དཀྱིལ། །ལང་ཀ་ཡུལ་གྱི་གྲོང་བརྡལ་ན། །ཀོ་ཀ་ཐང་དམར་རྒྱ་མཚོའི་དོ། །དྲག་ཤུལ་བྱན་སླག་ཆོངས་ཀྱི་རི། །གནམ་ལྕགས་ཡོད་པའི་རྩེ་མོ་ནས། །ཆོས་འཛིན་རིགས་ཀྱི་བསྒྲུབ་གནས་ཏེ། །རྡོ་རྗེ་ཐབས་ཀྱི་ལྟ་བའི་ཡུམ། །དུག་ཤིང་ནགས་ཚལ་གཏམས་པའི་ཚལ། །གནམ་ལྕགས་ཨུར་མོ་ཆར་བཞིན་འབབ། །གསུར་ཆེན་དུད་པ་སྤྲིན་ལྟར་ཐིབས། རྣག་ཁྲག་ཆུ་སེར་མཚོ་ལྟར་སྐྱིལ། །ཤ་རུས་ཕུང་པོ་རི་ལྟར་སྤུངས། །ལྕེ་སྤྱང་ལྡིང་འདུ་རྒྱུག་ཅིང་འདྲལ། །བྱ་གཅན་མང་པོ་ལྡིང་བཞིན་འཛུམ། །མོན་པ་ཤ་ཟ་གྲི་ཐོགས་འབུམ། །མོན་མོ་ཁྲག་འཐུང་བསམ་མི་ཁྱབ། །ལྷ་སྲིན་སྡེ་བརྒྱད་སྲོག་ལ་རྔམས། །དུར་ཁྲོད་མཁའ་འགྲོ་འདུ་བའི་ཡུལ། །རབ་ཏུ་འཇིགས་པའི་ཡུལ་ཁམས་ན། །འཇིགས་པའི་ཐོད་མཁར་ལྡེམས་སེ་ལྡེམ། །ཤར་ཕྱོགས་བམ་ཆེན་སྟག་ཐོད་མཁར། །སྟག་གི་བྲང་ཡང་ཉེ་རེ་རེ། །ལྷོ་ཕྱོགས་བམ་རིམ་མི་ཐོད་མཁར། །མི་ཐོད་སྤྱི་གླུ་རྩེ་རེ་རེ། །ནུབ་ཕྱོགས་བམ་ཆེན་རྟ་ཐོད་མཁར། །རྟ་ཐོད་མཚེར་གདངས་ལྷངས་སེ་ལྷང་། བྱང་ཕྱོགས་བམ་རིལ་བྱ་ཐོད་མཁར། །བྱ་ཐོད་ཚེར་སྒྲ་དི་རི་རི། །སྲིན་པོའི་ཐོད་པས་ཁ་བད་ཅན། །ལས་ཀྱི་འོད་ཟེར་དབལ་ཐོག་འཕྲོ། །ངོས་ལ་ང་རྒྱལ་གློག་དམར་འཁྱུག །རྩེ་ལ་བདུད་བྱ་ནག་པོ་ལྡིང་། །རུ་མཚོན་ནག་པོ་པུ་རུ་རུ། །གནམ་ལྕགས་འབར་བའི་སྒོ་མོ་གསལ། །འཇིགས་པའི་སྐུ་མཁར་ནང་ཤེད་ན། །རྟ་རོ་མང་པོ་གཅལ་དུ་བཀྲམ། །མི་རོ་མང་པོ་གྲུམས་སུ་བརྩིགས། །མི་རོ་རྟ་རོའི་གདན་སྟེངས་ན། །མངའ་བདག་བདུད་ཀྱི་རྒྱལ་པོ་ཆེ། །གསང་བདག་ཕྱག་ན་རྡོ་རྗེ་ཡིས། །འཕྲིན་ལས་དྲག་པོར་དབང་བསྐུར་བ། །ཞལ་གསུམ་འཇིགས་པའི་ཆ་ལུགས་ཅན། །སྐུ་མདོག་དབུས་ཞལ་ལྗང་ནག་བརྗིད། །གཡས་སེར་ཐུགས་རྗེས་འགྲོ་བ་སྐྱོབ། །གཡོན་དམར་དབང་སྡུད་ཆགས་པས་འགུགས། །དམར་ནག་རལ་པ་སྲིད་རྩེར་འབར། །རལ་པ་སྤྲུགས་པའི་སྐྲ་གསེབ་ནས། །གནམ་ལྕགས་ཐོག་སེར་སྐར་ལྟར་འཁྲུག །ཤངས་རླུང་ནད་ཀྱི་བསྐལ་པ་འཚུབ་མར་སྟོན། །ཞལ་གདངས་དབང་གི་མཆེ་བ་གཙིགས། །རྔམ་པའི་ང་རོ་འབྲུག་ལྟར་སྒྲོག །དྲག་པོའི་རྐན་སྒྲ་བདུད་ལ་འདེབས། །གསང་བའི་གཤུགས་པས་འཁོར་ལ་འབོད། །གདུག་པའི་མཚོན་ཆ་མ་ལུས་འཕྲོ། །དྲག་པོའི་ཕྱག་དྲུག་གདེངས་པ་ལས། །གཡས་ཀྱི་དང་པོ་གསལ་ཤིང་གིས། །སྲིད་པ་གསུམ་ཆར་ཐལ་བར་རློག །བར་པ་རྡོ་རྗེ་གསོར་ཞིང་འཕྱར། །དགྲ་བགེགས་མགོ་ལུས་ཚར་པར་གཤོག །ཐ་མ་གནམ་ལྕགས་ཕུར་པ་འདེབས། །དམིགས་པའི་སྙིང་ལ་གཟེར་ཆེན་ཐོབ། །གཡོན་པའི་དང་པོ་དུང་ཆེན་དུ། །སྲིད་གསུམ་སྙིང་ཁྲག་བྱུང་ཞིང་འཐུང་། །བར་པ་རྣོ་དབལ་ཤན་གྱི་མདུང་། །ཞིང་བཅུའི་སྙིང་ལ་གཟེར་ཆེན་འདེབས། །ཐ་མ་སྦྲུལ་ཞགས་ནག་པོ་ཡིས། །བླ་སྲོག་འགུགས་ཤིང་ཡན་ལག་འཆིང་། །ཞབས་བཞི་བརྐྱང་བསྐུམ་འབྱུང་པོ་འདུལ། །འདོད་ཆགས་ཞིང་ལྤགས་སྟོད་གཡོགས་ཤིང་། །གཏི་མུག་གླང་ཆེན་ལྤགས་པ་གྱོན། །ཞེ་སྡང་སྟག་གི་ཤམ་ཐབས་ལ། །གདུག་པ་སྦྲུལ་གྱི་སྐ་རགས་བཅིངས། །ཐོད་སྦྲུལ་ཐལ་ཞག་རཀྟས་བརྒྱན། །གདུག་རྩུབ་མེ་ཡི་ནང་ན་བཞུགས། །དཔལ་གྱི་འོད་ཟེར་ཕྱོགས་བཅུར་འཕྲོ། །སྔོོན་གྱི་དམ་བཅའ་མ་སྙེལ་བར། །བཅོལ་པའི་ཕྲིན་ལས་གྲུབ་པར་མཛོད། །བྷྱོ གཡོན་གྱི་ཕྱོགས་ན་སྐུ་སྤྲུལ་པ། །ཉེ་གནས་ཀྲོ་ཏི་ཤྭ་རི་མ། གཏུམ་མོ་ཆེན་མོ་འཇིགས་གཟུགས་ཅན། །ཞལ་གཅིག་ཕྱག་གཉིས་འཇིགས་པའི་གཟུགས། །ཁྲག་རལ་ནག་མོ་མུན་ལྟར་འཐིབས། །སྐུ་སྟོད་ཞིང་གི་གཡང་གཞི་ལ། །ཉི་ཟླ་གཟའ་སྐར་འཇའ་ཚོན་འཁྱུག །སྐུ་སྨད་སྟག་ལྤགས་རེ་ལྡེ་ལ། །སྦྲུལ་ནག་ཆུ་སྲིན་ཐོད་པས་བརྒྱན། །གཡས་པ་སྦྲུལ་ཞགས་ཡབ་ལ་འཁྱུད། །གཡོན་པ་ཐོད་སྐྱོགས་ཁྲག་གི་བཀང། །རུས་བཅུད་རྐང་མར་ཀླད་ཁྲག་རྣམས། །འབྲུ་མར་ཆང་གི་སྦྱར་བ་དག །རྟག་པར་རང་གི་ལོངས་སྤྱོད་བྱེད། །ཡབ་ལ་བསྟབ་ཅིང་དགྲ་ལ་འཕེན། །སྔོན་གྱི་དམ་བཅའ་མ་སྙེལ་བར། །བཅོལ་པའི་ཕྲིན་ལས་གྲུབ་པར་མཛོད། །བྷྱོ་ཆེ་མཆོག་ཐུགས་ཀྱི་སྤྲུལ་པ་ནི། །ལས་ཀྱི་མགོན་པོ་ནག་པོ་བཞེངས། །ཞལ་གཅིག་ཕྱག་གཉིས་གཅེར་བུའི་སྐུ། །གཡས་པ་གྲི་གུག་སྔོན་པོ་འདར། །གཡོན་པ་བྷནྡྷ་སྙིང་ཁྲག་འཐུང་། །ཞབས་གཉིས་དམ་ཉམས་སྟེང་ན་བགྲད། །མོན་པ་འབུམ་ཕྲག་ཕོ་ཉར་འགྱེད། །ལྷ་སྲིན་སྡེ་བརྒྱད་བྲན་དུ་ཁོལ། །དམ་ཉམས་དགྲ་བོ་ལས་ངན་འདི། །ཤོ་ར་རེའོ་མ་བཏང་ཅིག །ཆེད་འགའ་དྲག་ཏུ་བསྐུལ་བའི་ཚེ། །རབ་ཏུ་བྱུང་བའི་ཆ་བྱད་ཅན། །གཡས་པས་སྲེག་ཤིང་གཡོན་པ་ན། །བདུད་ཀྱི་སྤར་བུ་ནག་པོ་ཐོགས། །ཆོས་གོས་ནག་པོ་ཕྱིར་ལོག་གོན། །ཆོས་ཀྱི་གླེགས་བམ་ཁུར་དུ་ཁུར། །དྲག་པོའི་སྔགས་བཟློས་དི་རི་རི། །ལོངས་སྤྱོད་མི་སྙིང་དམར་ལ་བྱེད། །དམ་ཉམས༴ ཤོ་ར་རེའོ༴ མཆེད་འགའ༴ དེ་ཡི་ཐུགས་ཀྱི་དགེས་སྡེ་མོ། །བྱང་ཤར་མཚམས་ན་གནས་བཅས་པའི། །སྣང་མཛད་མི་གཡོ་གཙུག་ཏོར་ཅན། །སྐམ་མ་ཆུ་འཇིག་ཁྲོས་པའི་ཚེ། །ཕྱག་ན་རྡོ་རྗེའི་བཀའ་སྡོད་ཕོ་ཉ་མོ། །འཁོར་གྱི་མ་མོ་འབུམ་ཕྲག་ལས་ལ་བསྐུལ། །དམ་ཉམས༴ ཤྭོ་ར་རེའོ༴ ཆེད་འགའ༴ མཐིང་ནག་དར་གྱི་འཇོལ་བེར་ཅན། །ཆུ་དར་ལྗང་ཁུ་ཐོད་དུ་བཅིངས། །ཙན་དན་སྨུག་པོའི་གྱིང་བེང་ཅན། །ཁྲོས་པའི་ཆ་བྱད་ཆེན་པོ་ཡིས། །དམ་ཉམས༴ ཤོ་ར་རེའོ༴ ཆེད་འགའ༴ གཅེར་བུ་ཁམ་ནག་རལ་པ་ཅན། །ཁ་ནས་ཁྲག་འཛག་ཐོད་ཕྲེང་ཅན། །མིག་ནས་མེ་ཡི་ཕུང་པོ་འབར། །གཡས་པ་མེ་དཔུང་འབར་བས་བསྲེག །གཡོན་པ་ལྕགས་ཀྱུའི་དོན་སྙིང་འབྱིན། །མི་རོ་རློན་པའི་གདན་ལ་བཞུགས། །དམ་ཉམས༴ ཤོ་ར་རེའོ༴ ཆེད་འགའ༴ གདོང་བཞི་གདོང་ནག་ཐོད་ཕྲེང་ཅན། །ནག་པོ་རལ་ཅན་ཚིག་ཅིང་འཕྲོ། །ཕྱག་བཞི་གདེངས་པའི་ཆོ་འཕྲུལ་ལག །ཞབས་བཞི་ཞབས་གཉིས་རྫུ་འཕྲུལ་རྐང་། །གཡས་ཀྱི་དང་པོ་གྲི་གུག་འདེབས། །འོག་མ་བསེ་མདུང་དགྲ་ལ་ཕྱར། །གཡོན་གྱི་དང་པོ་རྒྱུ་ཞགས་ཐོགས། །འོག་མ་ཟངས་གྲི་རྣོ་དབལ་ཕྱར། །མི་རོ་ཟ་ཞིང་ཐོག་སེར་འབེབས། །ཁྱོད་ཀྱི་ཞབས་ཀྱི་ལོང་བུ་ལ། སྟག་སྨད་རྒྱལ་པོ་འཁྱུགས་སེ་འཁྱུག །གནོད་སྦྱིན་འཁོར་ཚོགས་ལས་ལ་འགྱེད། །ཁྱོད་ཀྱི་སྟ་ཟུར་གཡས་གཡོན་ལ། །ཕོ་སེང་གཡས་ལ་མོ་སེང་གཡོན། །རལ་པ་སྔོན་པོ་སྙིགས་སེ་སྙིག །ཁྲོ་བོའི་ཚོགས་ཀྱི་སྤྲུལ་པ་འགྱེད། །ཁྱོད་ཀྱི་རྩིབས་ལོགས་གཡས་གཡོན་ན། །འཕར་བ་རྐང་སྡེབས་ཁྱུགས་སེ་ཁྱུག །དྲེད་མོ་ལག་སྡེར་ཆེམས་སེ་ཆེམ། །ཟ་བྱེད་ཚོགས་ཀྱི་སྤྲུལ་པ་འགྱེད། །ཁྱོད་ཀྱི་སྨིན་ཁྱུག་གཡས་གཡོན་ན། །བྱ་ཁྱུང་རྒྱལ་པོ་ག་རུ་ན། །ཁྱུང་གི་རྔམ་སྒྲས་གདུག་པ་འདུལ། །སྲིན་པོའི་ཚོགས་ཀྱི་སྤྲུལ་པ་འགྱེད། །ཕྱག་ན་རྡོ་རྗེའི་བཀའ་སྡོད་ཅིང་། །བསྟན་པ་གཤིགས་པ་མྱུར་དུ་སྒྲོལ། །བྷྱོ་ཁྱོད་ཀྱི་བཀའ་ཉན་ལས་བྱེད་པ། །ཉེ་གནས་དུང་བའི་མ་སྲིང་བརྒྱད། །གཽ་རི་ཙཽ་རི་སྤྲ་མོ